KOMISSION DELEGOITU ASETUS (EU) 2023/57,

annettu 31 päivänä lokakuuta 2022,

Euroopan parlamentin ja neuvoston asetuksen (EU) 2021/2116 täydentämisestä annetun delegoidun asetuksen (EU) 2022/127 muuttamisesta ja oikaisemisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta 2 päivänä joulukuuta 2021 annetun Euroopan parlamentin ja neuvoston asetuksen (EU) 2021/2116 (1) ja erityisesti sen 44 artiklan 5 kohdan, 64 artiklan 3 kohdan d alakohdan ja 94 artiklan 5 kohdan,

sekä katsoo seuraavaa:

(1) Komission delegoidulla asetuksella (EU) 2022/127 (2) täydennetään asetusta (EU) 2021/2116 maksajavirastoja ja muita elimiä, varainhoitoa, tilien tarkastamista ja hyväksymistä, vakuuksia sekä euron käyttöä koskevilla säännöillä.

(2) Asetuksen (EU) 2021/2116 44 artiklan 3 a kohdan mukaisesti jäsenvaltio voi päättää maksaa tuensaajille ennakkomaksuja Euroopan parlamentin ja neuvoston asetuksen (EU) 2021/2115 (3) III osaston III luvussa tarkoitettujen interventioiden ja maatalousmarkkinoita sääntelevien tai tukevien toimenpiteiden osalta. Jotta voidaan varmistaa, että ennakkomaksut maksetaan johdonmukaisella ja syrjimättömällä tavalla ja että unionin varat suojataan, on aiheellista vahvistaa erityisedellytykset, jotka koskevat ennakkomaksujen maksamista arvioitujen menojen enimmäisprosenttiosuuksina sekä vaatimusta, jonka mukaan tuensaajien on asetettava vakuus.

(3) Lisäksi delegoidun asetuksen (EU) 2022/127 IV luvussa vahvistettuja vakuuksia koskevia säännöksiä olisi mukautettava kyseisten erityisedellytysten huomioon ottamiseksi.

(4) Delegoidun asetuksen (EU) 2022/127 24 artiklan 4 kohdassa viittaus 27 artiklaan on virheellinen, ja se olisi korvattava viittauksella mainitun asetuksen 26 artiklaan.

(5) Euroopan parlamentin ja neuvoston asetuksen (EU) N:o 1308/2013 (4) 55 artiklan mukaisten mehiläishoito-ohjelmien tukien osalta on aiheellista varmistaa jatkuvuus säilyttämällä tällä hetkellä sovellettava valuuttakurssin määräytymisperuste.

(6) Sen vuoksi delegoitua asetusta (EU) 2022/127 olisi muutettava ja oikaistava,

ON HYVÄKSYNYT TÄMÄN ASETUKSEN:

1 artikla Delegoidun asetuksen (EU) 2022/127 muuttaminen Muutetaan delegoitu asetus (EU) 2022/127 seuraavasti: 1) Lisätään III a luku seuraavasti: ”III a LUKU Ennakkomaksujen maksamista koskevat erityisedellytykset 15 a artikla Asetuksen (EU) 2021/2116 44 artiklan 3 a kohdassa tarkoitettujen ennakkomaksujen maksamista koskevat erityisedellytykset 1. Asetuksen (EU) 2021/2116 44 artiklan 3 a kohdassa tarkoitettujen ennakkomaksujen määrä saa olla enintään 80 prosenttia hyväksytyn toimintaohjelman tai tapauksen mukaan asetuksen (EU) 2021/2115 55 ja 58 artiklassa tarkoitettujen interventioiden ennakoiduista menoista. 2. Edellä 1 kohdassa tarkoitettujen ennakkomaksujen maksamisen edellytyksenä on sellaisen vakuuden asettaminen, joka vastaa vähintään ennakon määrää.” 2) Korvataan 27 artikla seuraavasti: ”27 artikla Soveltamisala Tätä jaksoa sovelletaan tapauksiin, joissa unionin erityisessä sääntelyssä säädetään, että määrä voidaan maksaa ennen kuin tuen tai ennakon saamiseen liittyvä velvoite on täytetty.” 3) Lisätään 28 artiklaan 1 a kohta seuraavasti: ”1 a. Ennakkomaksuihin liittyvän vakuuden vapauttamista koskevaan hakemukseen on liitettävä asiakirjatodisteet, jotka osoittavat lopullisen oikeuden myönnettyyn määrään tai sen, että ennakkomäärä ja siihen lisätty unionin erityisessä sääntelyssä säädetty mahdollinen lisämäärä on maksettu takaisin.” 4) Lisätään 31 a artikla seuraavasti: ”31 a artikla Mehiläishoito-ohjelmat Mehiläishoito-ohjelmissa asetuksen (EU) N:o 1308/2013 55 artiklan mukaisesti tukena maksettujen määrien osalta valuuttakurssin määräytymisperuste on sen vuoden 1 päivä tammikuuta, jona maksu suoritetaan.”

2 artikla Delegoidun asetuksen (EU) 2022/127 oikaiseminen Korvataan delegoidun asetuksen (EU) 2022/127 24 artiklan 4 kohdan ensimmäinen alakohta seuraavasti: ”4. Jos velvoite täytetään ajoissa, ja tätä koskevien todisteiden esittämiselle on asetettu määräaika, velvoitteeseen liittyvä vakuus pidätetään jokaiselta määräajan ylittävältä vuorokaudelta suhteessa 0,2/määräaika päivinä ja ottaen huomioon 26 artikla.”

3 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 435, 6.12.2021, s. 187.

(2) Komission delegoitu asetus (EU) 2022/127, annettu 7 päivänä joulukuuta 2021, Euroopan parlamentin ja neuvoston asetuksen (EU) 2021/2116 täydentämisestä maksajavirastoja ja muita elimiä, varainhoitoa, tilien tarkastamista ja hyväksymistä, vakuuksia sekä euron käyttöä koskevien sääntöjen osalta (EUVL L 20, 31.1.2022, s. 95).

(3) Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).

(4) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).